KIRJALLINEN KYSYMYS E-1033/01 esittäjä(t): Carlos Bautista Ojeda (Verts/ALE) komissiolle. Ohdakekasvien tuhoutuminen yhteisön tärkeänä pitämällä Artos del Ejidon alueella.



Virallinen lehti nro 340 E , 04/12/2001 s. 0152 - 0153



KIRJALLINEN KYSYMYS E-1033/01 esittäjä(t): Carlos Bautista Ojeda (Verts/ALE) komissiolle (3. huhtikuuta 2001) Aihe: Ohdakekasvien tuhoutuminen yhteisön tärkeänä pitämällä Artos del Ejidon alueella Artos del Ejidon alue sijaitsee Almerian provinssissa Etelä-Espanjassa. Alue julistettiin elinympäristödirektiivissä 26. tammikuuta 2001 yhteisön tärkeänä pitämäksi alueeksi. Direktiivin tarjoamasta suojelusta huolimatta ympäristöjärjestöt, yhteiskunnalliset organisaatiot ja poliittiset puolueet ovat tuominneet El Ejidon kunnanhallituksen toimet, joilla 19. tammikuuta 2001 lähtien on tuhottu alueen kasvipeitettä. Tähän mennessä on tuhottu 50 hehtaaria (joka on 80 prosenttia alueesta). Alueella on puoliaavikon ilmasto ja siihen sopeutunut ekosysteemi, jossa pesii lintudirektiivillä suojeltuja lintuja (paksujalka) ja kasvaa erittäin mielenkiintoisia kasveja, joista huomiota kiinnittää vain tällä alueella ja Pohjois-Afrikassa esiintyvä Artosin kukka (maytenus senegalensis). Tähän mennessä paikalliset ja alueelliset viranomaiset eivät ole tehneet juuri mitään ekosysteemin täydellisen tuhoutumisen estämiseksi. Mitä toimenpiteitä komissio aikoo toteuttaa varmistaakseen lintudirektiivin ja elinympäristödirektiivin noudattamisen ja turvatakseen ympäristön, eläimistön ja kasvillisuuden suojelun Artos del Ejidon luonnonalueella? Mitä komissio aikoo tehdä palauttaakseen ennalleen kyseisen alueen jo tuhotun osan? Voiko komissio vahvistaa, että alueen toimivaltainen viranomainen Andalusian hallitus on saanut yhteisön määrärahoja tämän alueen suojelemista varten? Jos vastaus on myönteinen, minkä yhteisön ohjelman tai rahastojen kautta varoja on myönnetty? Onko komissio arvioinut, onko kyseisiä määrärahoja käytetty oikein? Jos määrärahoja on käytetty väärin, pyytääkö komissio korvauksia? Margot Wallströmin komission puolesta antama vastaus (17. toukokuuta 2001) Komissio ei tunne arvoisan parlamentin jäsenen esittämiä yksityiskohtia. Komissio on kuitenkin tarkistanut, että Espanja on ehdottanut Artos del Ejidon aluetta yhteisön tärkeänä pitämäksi alueeksi, ES 6110014, ja liitettäväksi Natura 2000 -verkkoon luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY(1) mukaisesti. Alueella on ainakin neljä direktiivin liitteessä I mainittua luontotyyppiä, joista kaksi on ensisijaisia (5220* - Zyziphus-pensastoinen matorral ja 6220* - Ruohoja ja yksivuotisia kasveja kasvavat Thero-Brachypodietea-pseudostepit). Kirjalliseen kysymyksen liitteenä toimitetun tekijän mainitsema lintulaji, paksujalka (Burhinus oedicnemus), kuuluu luonnonvaraisten lintujen suojelusta 2 päivänä huhtikuuta 1979 annetun neuvoston direktiivin 79/409/ETY(2) liitteen I alaan. Näin ollen komissio pyytää lähipäivinä Espanjan viranomaisilta tietoja edellä mainituista kysymyksistä varmistaakseen, että direktiiviä 92/43/ETY sovelletaan tapauksessa oikein. Komissio ei pysty vastaamaan kysymykseen alueen ennalleen palauttamisesta ennen kuin se on saanut Espanjan viranomaisten vastauksen ja tutkinut sen. Lisäksi komissio on kysynyt Espanjan viranomaisilta, onko kyseinen hanke saanut rahoitusta rakennerahastoista. Kun vastaus tähän saadaan, komissio toimittaa sen myös parlamentin jäsenelle. (1) EYVL L 206, 22.7.1992. (2) EYVL L 103, 25.4.1979.